የባሕልና ቱሪዝሙ ዘርፍ በርካታ የሥራ ዕድል እየፈጠረ ነው
በባሕልና ቱሪዝሙ ዘርፍ የተሰማሩ አገልግሎት ሰጪ ተቋማት ለበርካታ ዜጎች የሥራ ዕድል እየፈጠሩ መሆኑን  የአዲስ አበባ ከተማ አስተዳደር ባሕልና ቱሪዝም ቢሮ አስታወቀ፡፡ከቢሮ የተገኘው መረጃ እንዳመለክተው በ2003 ዓ.ም. ወደ 11ሺህ የሚጠጉ አገልግሎት ሰጪ ተቋማት የተመዘገቡ ሲሆን፣ በእነዚህ ተቋማት ይሰራ የበነበረው የሰው ኃይል ቁጥር 60ሺህ ገደማ ነበረ፤ ይሁንእንጂ በ2008ዓ.ም. መጨረሻ ላይ ለ129ሺህ 819 ዜጎች የሥራ ዕድል የፈጠሩ 30ሺህ 649 ተቋማት መመዝገባቸው ታውቋል፡፡በተመሳሳይ ሁኔታም የሆቴሎች ቁጥር በ2003ዓ.ም. 712 እንደነበርና ከአምስት ዓመታት በኋላ ቁጥሩ ወደ 1ሺህ 129 ከፍ እንዳለ ተመክቷል፡፡ በአምስቱ ዓመታት የባለኮከብ የሆቴሎች ቁጥርም ከ58 ወደ 111 አድጓል፡፡የኮከብ ደረጃ ባላቸው ጀሆቴሎች የሚሰሩ ባለሙያዎችም በ63 ነጥብ 2 ማደጉን ታውቋል፡፡እንደቢሮው መረጃ በፋይናንስ ረገድም የባለኮከብ ሆቴሎች በ2003 ዓ.ም. የነበራቸው ካፒታል ከ80 ቢሊየን ብር የማይበልጥ እንደነበረና ካፒታላቸው አሁን ላይ ወደ 101 ቢሊየን ብር ማደጉን ተገልጿል፡፡በተያዘው በጀት ዓመት የመጀመሪያ ሩብ ዓመትም መዲናዋን ከጎበኙ 200ሺህ 407 ቱሪስቶች 10 ነጥብ 3 ቢሊየን ብር ማግኘት ተችሏል፡፡የተለያዩ ዓለምአቀፍና አህጉር ዓቀፍ ድርጅቶች መዲና የሆነችው አዲስ አበባ የበርካታ ቱሪስቶች መናገሻ እየሆነች መምጣቷን ተከትሎ የባህልና ቱሪዝሙ ዘርፍ ይበልጥ መነቃቃትን እየፈጠረ እንደመጣ ይታወቃል፡፡በተለይም ባለፉት አስርት ዓመታት ዘርፉ በ10 በመቶ እያደገ እንደሆነና እንደአውሮፓውያን አቆጣጠር በ2015 የአውሮፓ የቱሪዝምና ንግድ ምክርቤት ኢትዮጵያን ቁጥር አንድ የቱሪስት መዳረሻ ሀገር አድርጎ እንደመረጣት ይታወሳል፡፡ቢሮው የመዲናዋን ባሕላዊ ታሪካዊና ተፈጥሮአዊ ሐብቶችን የሚወድ፣ የሚጠብቅ፣ የሚያበለጽግና ወደ ልማት ኃይልነት የተለወጠ ትውልድ በመፍጠር ባሕልና ኪነጥበብን ዋነኛ የልማት ኃይል በማድረግና የቱሪስት መስህቦችን በማስተዋወቅ የሕብረተሰቡን ተጠቃሚነት ለማረጋገጥ የሚያስችሉ ተልዕኮዎችን በማንገብ እየሰራ እንደሆነ ዋልታ ኢንፎርሜሽን ማዕከል ዘግቧል፡፡